remissio charles etc scavoir faisons a tous presens et avenir nous avoir
receu lumble supplication de gilles de blaesvelt escuier signeur
de limale en notre pays de brabant contenant comment il nous a servy
en estat dhomme darmes soubz la charge de notre cousin le
conte de nassou des premieres ordonnances en faitz et exploitz
de guerres tant contre le turcq que en toutes autres guerres
lespace de vingt ans comme ung bon vassal et subgect doibt
faire meismement devant peronne ou en donnant lassault
il fut bleschie et en peril de mort apres sest retourne a
limale ou il sest tousiours bien conduit et estant la
luy sont venues plaintes pluiseurs foiz et par ses voisins
gens de bien dune veille femme nommee jacquette laquelle
estoit comme on dit natisve de france mariee aiant eu
enffans bastardz diffamee et reputee pour sorciere et quelle
savoit le moien et en usoit non tant seullement de prendre le
bure des voisins et povres gens mais aussy de fere morir les
bestiaulx diceulx et a ceste occasion depuis nagaires ou mois
de mars lan xve trentohuyct est advenu que ledit suppliant
a laspres disner le meisme jour du partement du frere dudit
suppliant pour aller en espaigne avec notre grand maitre dhostel
le conte du reulx apres avoir fait bonne chiere et prins
congis de luy en passant devant la maison de ladicte
jacquette souvenant desdites plaintes appella ou fist mener
ladite femme hors sa maison audit limale jusques a la halle
la ou il la fist embrasser ung posteaux dicelle halle
avecq les grusillons sans touteffois estre serre la delaissant
jusques au soir et alors le manda ledit suppliant $$$
estre amenee en sadite maison luy cuydant fere cognoistre
la verite en fait de sorciere prendant en sa main ung
fouvet dont lon chassa les chiens hors la maison pour luy
donner terreur en la frappant a tors et travers sans consideracion
ou ne comment et ce fait pour ce que pour la premiere foiz
elle ne vouloit confesser ce que dessus fist ledit suppliant
ramene ladite jacquette et apres par deux fois remander
laiant faict despoillier jusques a la chainture et ainsy
battu non tant seullement $$$ fouvet mais aussy de verges
a cause que les insensez les craindent plus en luy donnant
deux ou troiz souffeletz de la main pensant ainsy luy
fere cognoistre ce que dessus et apres par courroucho
et esmotion de sang boutta le suppliant icelle femme par
terre en luy donnant une seulle attainte de son pied
au corps et la renvoye ainsi a la maison du sergeant
commandant en estre fait bonne garde pensant proceder
contre elle par justice comme de raison la ou elle allist
coucher la nuyt sur ung lict laquelle aiant au
paravant este malade et point encoires trop bien refaite
fut renvoye en sadite maison et le lendemain est allee
de vie a trespas dont lon pourroit pretendre que le suppliant
en seroit culpable combien quil ne scet et ne pense avoir
donne aucun cop mortel autres que dessus est dit. et
craindant rigeur de justice sest absente de notredit pays
de brabant a son grand regret prejudice et dommaige ayant
habandonne femme et mesnaige ouquel il noseroit
retourner ne soy employer en notre service combien quil
ait satisfait a partie interessee se notre grate et misericorde
ne luy est surce impartie sicomme il dit dont actendu
ce que dit est meismement p$endant regard a linnocence
du cas et les bons et leaulx services par luy faiz pour
lesquelz il a engaige la plus part de ses biens et habandonne
plus de sept mois noz pays de pardecha il nous a treshumblement
supplye et requis pour ce est il que nous ces choses considerees
audit gilles de blaesvelt suppliant inclinans a sadite supplicacion
et requeste et luy veullans en ceste partie preferer
grace et misericorde a rigeur de justice meismement a la
requeste et contemplacion daucuns signeurs et bons
personnaiges avons $$$ cas que dessusdit par la deliberacion
de notre treschiere et tresamee seur la royne donargiere
de hongrie de boheme etc pour nous regente et gouvernante en
nosdits pays de pardeca quicte remis et pardonne quictons
remectons et pardonnons de grace especial par cidites presentes le
cas et homicide dessus declaire ensemble toute paine amende
et offence corporelle et criminelle enquoy pour raison et a
loccasion dudit cas et des circonstances il peult avoir mesprins
et estre encouru envers nous et justice et lavons quant
a ce remis et restitue remettons et restituons a ses bonne
fame et rennomee en notredit pais de brabant et tous autres
noz pays et seignouries ensemble a ses biens non confisquiez
$$$ en y a tout ainsi selon et par la maniere quil
estoit auparavant ledit cas advenu imposant sur ce sillence
a notre procureur general et tous autres noz justiciers et officiers
quesconques satisfaction toutesuoyes faite a partie interessee
premierement et avant tout oeuvre se faite nest et elle y
chiet civillement tant seullement pourveu que ledit suppliant
sera tenu amender ledit cas emiers nous aussi civillement selon
lexigence dicelluy et la faculte de ses biens. et avec ce
paier et resfondre les mises et despens de justice saucuns
en sont faiz a larbitraige de tauxation de nos amez et
feaulx les chancellier et gens de notre conseil en brabant
que commectons a ce ausquelz mandons que appellez et devant
eulx ceulx qui pour ce feront a appeler ilz procedent bien
et $$$ a la veriffication et intermement de cesdites
presentes selon leur forme et teneur lequel intermement
ledit suppliant sera tenu requerre en notredit conseil deans ung
an apres la date de cestez sur paine destre prive
de leffect de ces presentes. et a larbitrage et tauxation
de ladite amende civille et despens dessusdits et ce fait et
ladite amende civille tauxee et paies $$$ mains de celuy de
noz reteneues quil appertiendra qui sera tenu en fere $$$ $$$
et rendre compte et reliqua a notre prousfit avec les
autres deniers de son entermise ilz et tous noz autres
justiciers et officiers presens et avenir cui ce peult et pourra
touchier et regarder leurs lieuxtenans et chacun deulx endroit soy
sicomme a luy appertiendra faicent seuffrent et laissent
ledit suppliant de notre presnte grace remission et pardon selon
et par la maniere que dit est plainement et paisiblement
joyr et user sans luy fere mettre ou donner ne souffrir estre
et fait mis ou donne ores ne au temps avenir aucun arrest
trouble ou empeschement au coulvaire en corpz ne en
biens en maniere quelconque ains se son corps ou aucuns
desesdits biens non confisquez comme dit est sont ou estoient
point ce prins saisiz arrestez ou empeschez les mettent
ou facent mettre incontinent et sans delay a plaine
et entiere delivrance car ainsy nous plaist il
et affin que ce soit chose ferme et estable a tousiours
nous avons fait mectre notre scel a ces presentes saulf
en autres choses notre droit et lautruy en toutes donne
en notre ville de bruxelles ou mois de novembre lan
de grace mil cincqcens et trenteneuf de notre empire
le xxe et de noz regnes de castille et autres
le xx iiiie ainsy estoit escript sur la plicque
par lempereur en son conseil et signe verreyr$$
visa regestrata
collation est facte et concorde a son
original par moy